Tuletame veelkord meelde henna definitsiooni: naha- ja juuksehoolduse ning nahamaalingute kontekstis on henna hennapõõsa (Lawsonia inermis) lehtedest valmistatud pulber, mis sisaldab hennatanniinhapet. Henna on alati ja ainult ühte värvi punakas või ruske pruun, maakeeli nimetatakse seda üsna spetsiifilist tooni ka "hennapunaseks".  Mitte mingisugust muud tooni henna ei anna. Hennatanniinhape kinnitub nahas, küüntel ja juustel keratiini külge ning annab juuste oma tooni või inimese nahaga reageerides erinevates varjundites kollakas-oranžist mustjaspruunini varieeruva "hennapunase"  nüansiga tooni.  Musta, sinist, rohelist, valget, värvitut või blondeerivat hennat ei ole olemas.